钦定古今图书集成/明伦汇编/官常典/第599卷 > 只必
## 钦定古今图书集成/明伦汇编/官常典/第599卷 > 只必

按《元史塔塔儿台传》：“塔塔儿台，孔温窟哇第三子带
孙郡王之后。父曰忙哥，从宪宗征伐，累立战功。岁己
未，攻合州，宪宗崩，命塔塔儿台护灵驾赴北。会阿里
不哥叛，拘留数日，逃归，追骑执以北还，将杀之。亲王
阿速台玉龙塔思曰：‘塔塔儿台乃太师国王之裔，不
可杀’。”遂获免。至元元年，从阿速台来归，世祖嘉之，授
怀远大将军，佩金虎符，世袭东平达鲁花赤，命宿卫
士四十人，给驿送之官所。莅官一纪，镇静不扰，郓人
赖以安。卒，年四十二。子四人，只必幼嗜读书，习翰墨。
至元十四年，监东平，官少中大夫，多善政，以清白称。
尝出家藏书二千馀卷，置东平庙学，使学徒讲肄之。
寻授嘉议大夫、江南湖北道提刑按察使，改浙西。大
德四年，入觐，赐金段十疋。明年春卒，年五十一。子三
人，皆早丧。自只必除按察使，弟秃不申嗣其职。秃不
申性淳靖，喜怒不形，知民疾苦，而能以善导之。旱尝
致祷，即雨。岁饥，请于朝，发廪以赈之。睦同僚，兴学校，
加大中大夫。士民刻石纪其政绩云。卒，年五十一。子
五人：长不老赤，次塔实脱因，次阿鲁灰，次完者不花，
次留住马，皆以次嗣为东平达鲁花赤。